Daar’s ‘n hoender… | Dion se gedagtes
« Washie 100
Daar’s ‘n hoender…
Julie 27, 2010 deur Dion Na vele maande se gewag, na entoesiasties hoenderhok bou, huisies maak, kos en water gee, skoonmaak agter hulle, lag vir hul mannewales, spinasie in die tuin groei vir hulle, paai, soebat en dreig, het ek vanoggend die eerste eier in die hok ontdek. Engel 2 kon omtrent nie ophou giggel nie en ek self het gesukkel om die selfvoldane glimlag van my bakkies te verwyder. Uiteindelik! Hopelik, noudat die eerste een begin lê het, sal die ander begin volg. Dis omtrent tyd dat hulle so bietjie begin terugbetaal vir hul maaltye en losies!
Posted in Daaglikse doen en late | 9 Kommentaar	9 Responses
op Julie 27, 2010 at 4:41 nm | Antwoord Twilight
Neem dit SO lank? Ek is nukkerig oor daar van ons s’n net twee lê – een van die twee oues wat van my pa gekom het en reeds gelê het (hoekom het die ander ene nou opgehou?) en een van ons eie jongetjies.
op Julie 28, 2010 at 8:24 vm | Antwoord Dion
Tipies mens – ek het uit die staanspoor raad uitgedeel sonder om eerstens jou vraag te beantwoord! Hoenders neem gewoonlik 4 – 6 maande voor hulle die eerste eier begin lê, maar om verskeie redes – meeste met die klimaat te doen – mag hulle dalk oorslaan na die volgende lente, so ek sou eerder sê 6 maande tot een jaar. Vandaar kan hulle aanhou lê tot hulle amper tien word, hangende af van die betrokke spesie se lewensverwagting. Hulle lê gewoonlik op hulle beste in die derde jaar en van die vyfde jaar begin dit so stadig afneem. Jy sê “een van die twee oues wat van my pa gekom het”. Vra hom hoe oud hulle min-of meer was. Meeste skrophoenders hou op lê na 7 jaar, maar daar is natuurlik uitsonderings. Kommersiële lê-hoenders glo ek word nie langer as vyf of ses jaar gehou nie.
op Julie 27, 2010 at 5:00 nm | Antwoord Dion
Dis nou waar ‘n pa wat vir dekades in die veeartseny betrokke was, handig te pas kom. Ek is aangesê om buiten die hoenders se kos, seker te maak dat hulle hope kalsium inkry. Buiten kalsium-poeier wat jy kan koop en met hulle kos meng, is skulpgruis eintlik die beter opsie; dis propvol kalsium en die growwigheid help ook met spysvertering in die krop. Ons tel gewoonlik sommer die ou verbleikde oesterskulpe op die strand op, slaan hulle met ‘n 4-pond hamer fyn by die huis en meng handevol met die kos. Dit doen wondere, en bevorder eierlê. Maak ook al jou ou eierdoppe fyn en voer dit weer terug aan hulle. Voorspoed!
op Julie 28, 2010 at 1:46 nm | Antwoord Sonlig
Is dit dieselfde pa wat sê hy eet nie eiers nie omdat hy gesien het waar hulle uitkom?
op Julie 29, 2010 at 8:32 vm Dion
Ja jong! Ek drink ook nie water nie, want visse…. wel, doen snaakse dinge daarin…
op Julie 27, 2010 at 9:39 nm | Antwoord ekisanna
Groot vraag nou is: Wat gaan jy met hierdie eerste eier doen? 😆
op Julie 28, 2010 at 8:10 vm | Antwoord Dion
Goeie vraag! Op die stadium het die enkeling eier sy ereplek in die yskasdeur – almal verwonder hulle aan die perfekte ronding, pastel-kleur en satyn-tekstuur elke keer wat die yskas oopgaan, en ek dink ons is almal te jammer daarvoor om dit te gebruik! Engel 2 het al klaar voorgestel om hom te verf en te raam… Teleurstelling; daar was vanoggend niks, maar wanneer daar meer is sal ons seker nie ‘n probleem hê om iets daarmee te doen nie.
op Oktober 18, 2016 at 5:59 nm | Antwoord Magdie
Dion, ons het henne gekoop, hulle goed by ander eienaars gele,maar is nou 10 dae by ons en kry van 100 henne net +- 6 eiers, is ons wei plek dalk te groot of hok nie donker genoeg. Is al raadop. Dankie
op Oktober 18, 2016 at 8:18 nm | Antwoord Dion
Hallo Magdie, en dankie vir jou inloer! Jong, ek is nou nie ‘n kenner nie, maar ek het al opgelet dat hoenders verskriklik gou en vir ‘n rukkie stres vang na ‘n verskuiwing en dat dit so twee na drie weke kan neem voor hulle weer rustig is. Ek is seker julle voer goed, maak natuurlik ook seker dat hulle genoeg kalsium inkry. Ek tel altyd sakke vol oester-skulpe op die strand op, slaan dit fyn met ‘n 4-pond hamer en meng dit by. Jy kan ook kuns-eiers gebruik in ‘n paar neste om hulle so bietjie aan te hits. Ja, 6 eiers tussen 100 henne is amper niks, julle behoort rondom 70 per dag te kry. Ek hoop regtig hulle begin binnekort te lê!